CELEX: 32018D0496
Language: el
Date: 2018-03-22 00:00:00
Title: Εκτελεστική απόφαση (ΕΕ) 2018/496 της Επιτροπής, της 22ας Μαρτίου 2018, σχετικά με την κατάρτιση του καταλόγου ετήσιων προτεραιοτήτων του 2018 για την εκπόνηση κωδίκων δικτύου και κατευθυντήριων γραμμών (Κείμενο που παρουσιάζει ενδιαφέρον για τον ΕΟΧ )

23.3.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 81/83
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2018/496 ΤΗΣ ΕΠΙΤΡΟΠΉΣ
   της 22ας Μαρτίου 2018
   σχετικά με την κατάρτιση του καταλόγου ετήσιων προτεραιοτήτων του 2018 για την εκπόνηση κωδίκων δικτύου και κατευθυντήριων γραμμών
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 714/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους όρους πρόσβασης στο δίκτυο για τις διασυνοριακές ανταλλαγές ηλεκτρικής ενεργείας και την κατάργηση του κανονισμού (ΕΚ) αριθ. 1228/2003 (1), και ιδίως το άρθρο 6 παράγραφος 1,
   Έχοντας υπόψη τον κανονισμό (ΕΚ) αριθ. 715/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους όρους πρόσβασης στα δίκτυα μεταφοράς φυσικού αερίου και για την κατάργηση του κανονισμού (ΕΚ) αριθ. 1775/2005 (2), και ιδίως το άρθρο 6 παράγραφος 1,
   Εκτιμώντας τα ακόλουθα:
   
               (1)
            
            
               Η εκπόνηση και η εφαρμογή κωδίκων δικτύου και κατευθυντήριων γραμμών είναι ουσιώδεις για να επιτευχθεί η πλήρης ενοποίηση της εσωτερικής αγοράς ενέργειας. Η τρίτη δέσμη μέτρων για την ενέργεια (3) αποτέλεσε το θεσμικό πλαίσιο για την εκπόνηση κωδίκων δικτύου προκειμένου να εναρμονιστούν, όπου είναι αναγκαίο, οι τεχνικοί, επιχειρησιακοί και εμπορικοί κανόνες που διέπουν τα δίκτυα ηλεκτρικής ενέργειας και φυσικού αερίου. Προς τον σκοπό αυτό, ο Οργανισμός Συνεργασίας των Ρυθμιστικών Αρχών Ενέργειας («ACER»), τα Ευρωπαϊκά δίκτυα Διαχειριστών Συστημάτων Μεταφοράς («ENTSO») και η Επιτροπή συνεργάζονται στενά με όλους τους ενδιαφερόμενους φορείς.
            
         
               (2)
            
            
               Οι τομείς για τους οποίους μπορούν να εκπονηθούν κώδικες δικτύου καθορίζονται στο άρθρο 8 παράγραφος 6 του κανονισμού (ΕΚ) αριθ. 714/2009 και του κανονισμού (ΕΚ) αριθ. 715/2009. Πέραν της δυνατότητας εκπόνησης κωδίκων δικτύου, η Επιτροπή μπορεί επίσης να αποφασίσει την εκπόνηση κατευθυντήριων γραμμών στους τομείς που αναφέρονται στο άρθρο 18 παράγραφοι 1, 2 και 3 του κανονισμού (ΕΚ) αριθ. 714/2009 και στο άρθρο 23 παράγραφος 1 του κανονισμού (ΕΚ) αριθ. 715/2009. Σύμφωνα με το άρθρο 6 παράγραφος 1 του κανονισμού (ΕΚ) αριθ. 714/2009 και το άρθρο 6 παράγραφος 1 του κανονισμού (ΕΚ) αριθ. 715/2009, η Επιτροπή θα πρέπει, καταρχάς, να καταρτίσει ετήσιο κατάλογο προτεραιοτήτων, προσδιορίζοντας τους τομείς που πρέπει να συμπεριληφθούν στην εκπόνηση των κωδίκων δικτύου.
            
         
               (3)
            
            
               Κατά τη δημόσια διαβούλευση (4), οι περισσότεροι ενδιαφερόμενοι υποστήριξαν ότι πρέπει να αποδοθεί προτεραιότητα στις εργασίες που βρίσκονται ήδη σε εξέλιξη και υπογράμμισαν τη σπουδαιότητα της ορθής και καλά συντονισμένης εφαρμογής των εγκεκριμένων κωδίκων δικτύου και κατευθυντηρίων γραμμών, με ταυτόχρονη εξασφάλιση της οργανωμένης συμμετοχής των ενδιαφερομένων. Μικρός αριθμός συμμετεχόντων ανέφερε ότι, στο μέλλον, ίσως να είναι απαραίτητο να εξεταστεί το ενδεχόμενο τροποποίησης των ήδη εγκεκριμένων κωδίκων δικτύου και κατευθυντήριων οδηγιών.
            
         
               (4)
            
            
               Με βάση τις απαντήσεις των ενδιαφερομένων και λαμβανομένων υπόψη των μελλοντικών νομοθετικών πρωτοβουλιών στο πλαίσιο της πρωτοβουλίας για τον σχεδιασμό της αγοράς, των διαφόρων δράσεων που χρειάζονται για να επιτευχθεί πλήρης ενοποίηση της εσωτερικής αγοράς ενέργειας, καθώς και του γεγονότος ότι για την εφαρμογή των κωδίκων δικτύου και των κατευθυντήριων γραμμών θα απαιτηθούν σημαντικοί πόροι από όλα τα μέρη —μεταξύ των οποίων η Ευρωπαϊκή Επιτροπή, ο ACER, τα ENTSO και οι ενδιαφερόμενοι φορείς— δεν προστέθηκαν νέοι τομείς στους ετήσιους καταλόγους προτεραιοτήτων.
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Δεν προσδιορίζονται νέοι τομείς για την εκπόνηση, το 2018, κωδίκων δικτύου και κατευθυντηρίων γραμμών για την ηλεκτρική ενέργεια και το φυσικό αέριο.
   Άρθρο 2
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 22 Μαρτίου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 211 της 14.8.2009, σ. 15.
   
      (2)  ΕΕ L 211 της 14.8.2009, σ. 36.
   
      (3)  Η τρίτη δέσμη μέτρων για την ενέργεια αποτελείται από την οδηγία 2009/72/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους κοινούς κανόνες για την εσωτερική αγορά ηλεκτρικής ενεργείας και για την κατάργηση της οδηγίας 2003/54/ΕΚ (ΕΕ L 211 της 14.8.2009, σ. 55). Οδηγία 2009/73/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους κοινούς κανόνες για την εσωτερική αγορά φυσικού αερίου και την κατάργηση της οδηγίας 2003/55/ΕΚ (ΕΕ L 211 της 14.8.2009, σ. 94). Κανονισμοί (ΕΚ) αριθ. 714/2009 και (ΕΚ) αριθ. 715/2009 και τον κανονισμό (ΕΚ) αριθ. 713/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για την ίδρυση Οργανισμού Συνεργασίας των Ρυθμιστικών Αρχών Ενεργείας (ΕΕ L 211 της 14.8.2009, σ. 1).
   
      (4)  Οι απαντήσεις δημοσιεύονται στην ιστοσελίδα: https://ec.europa.eu/info/consultations/public-consultation-priorities-network-codes-and-guidelines-2018-based-article-6-1-regulation-ec-no-714-2009-and-regulation-ec-no-715-2009_en